AIS เตือน! ระวังมิจฉาชีพอ้างชื่อ Serenade หลอกให้กดลิงก์ลวงข้อมูล
AIS ยืนยัน Serenade ไม่มีนโยบายส่ง SMS ให้ลูกค้าทำธุรกรรมทางการเงินเด็ดขาด! เตือนลูกค้า ระวังมิจฉาชีพ แอบอ้างใช้ชื่อ หลอกให้กดลิงค์ลวงข้อมูล เตรียมดำเนินคดีขั้นสูงสุดหลังจากประสานกับดีแทคในฐานะต้นทาง
AIS ยืนยัน Serenade ไม่มีนโยบายส่ง SMS ให้ลูกค้าทำธุรกรรมทางการเงินเด็ดขาด! เตรียมดำเนินคดีขั้นสูงสุดหลังประสานกับดีแทค ในฐานะต้นทาง
18 ม.ค. 2566

นางสายชล ทรัพย์มากอุดม หัวหน้าฝ่ายงานประชาสัมพันธ์ AIS หรือ บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC เปิดเผยว่า หลังจากที่มีลูกค้าแจ้งกรณีที่ได้รับ SMS หลอกลวงในลักษณะของการให้ทำธุรกรรมทางการเงิน จากมิจฉาชีพที่ส่ง (Sender) ในชื่อ Serenade โดยมีลิงค์เว็บไซต์ปลอมแนบท้าย  เพื่อให้ลูกค้าหลงเชื่อและกดเข้าไป อันอาจนำสู่ความเสียหายจากการสูญเสียทรัพย์สิน หรือ ข้อมูลส่วนบุคคลนั้น AIS ขอเรียนยืนยันว่า กรณีนี้ไม่ได้เป็นการส่งจาก AIS และ เราไม่มีนโยบายในการส่ง SMS ให้ลูกค้าทำธุรกรรมทางการเงิน หรือกรอกข้อมูลส่วนตัวอย่างเด็ดขาด
“จากกรณีที่มีลูกค้าร้องเรียนเรื่องการได้รับ SMS ที่ส่งในชื่อ Serenade โดยมีข้อความหลอกลวงให้ทำธุรกรรมทางการเงินนั้น ทางเราได้ดำเนินการตรวจสอบอย่างละเอียดและพบว่า การส่ง SMS ดังกล่าว มาจากผู้ที่ซื้อบริการส่ง SMS ของ DTAC โดยแอบอ้างใช้ชื่อ Serenade เป็นชื่อผู้ส่ง  SMS หลอกลวงไปยังลูกค้า ซึ่งขณะนี้ AIS ได้ประสานกับดีแทค ให้ปิดช่องทาง SMS ดังกล่าวแล้วทันที พร้อมเตรียมดำเนินคดีกับผู้ประกอบการรายดังกล่าวแล้วด้วยเช่นกัน”
ทั้งนี้ AIS ขอยืนยันว่า บริษัทฯไม่มีนโยบายในการใช้ช่องทาง SMS เพื่อขอข้อมูลส่วนตัวของลูกค้า อาทิ เลขบัตรประชาชน, เลขบัตรเครดิต และ วันเดือนปีเกิด รวมถึงรหัส OTP ในการทําธุรกรรมใด และขอให้ลูกค้าตรวจสอบข้อความ อย่าหลงเชื่อ รวมถึงต้องระมัดระวัง รู้เท่าทัน กลลวงสารพัดรูปแบบที่แก๊งมิจฉาชีพสร้างขึ้นในปัจจุบัน